สรรพสามิตโชว์10เดือนเก็บภาษีทะลุเป้าแสนล้าน
กรมสรรพาสามิตเผยผลการจัดเก็บรายได้10เดือนแรกปีงบ53 กว่า3.4แสนล้าน เฉพาะเดือนก.ค.เก็บภาษีน้ำมันได้สูงสุดกว่า1.2หมื่นล้านคาดทั้งปีจะเก็บได้ตามเป้าของก.คลังที่ 3.6แสนล้าน
4 ส.ค. 2553

กรมสรรพาสามิตเผยผลการจัดเก็บรายได้10เดือนแรกปีงบ53 กว่า3.4แสนล้าน เฉพาะเดือนก.ค.เก็บภาษีน้ำมันได้สูงสุดกว่า1.2หมื่นล้านคาดทั้งปีจะเก็บได้ตามเป้าของก.คลังที่ 3.6แสนล้าน
ดร.อารีพงศ์ ภู่ชอุ่ม อธิบดีกรมสรรพสามิต เปิดเผยถึง ผลการจัดเก็บรายได้ภาษีสรรพสามิต ในรอบ 10 เดือนของปีงบประมาณ 2553 (ตั้งแต่เดือนตุลาคม 2552 - กรกฎาคม 2553)ว่าสามารถจัดเก็บได้รวม 340,904.54 ลบ. สูงกว่าในช่วงเดียวกันของปีก่อน 106,036.48ลบ. จากยอดรายได้ภาษีที่จัดเก็บได้ในปีก่อนจำนวน 234,868.06 ลบ. และสูงกว่าประมาณการ 96,999.58 ลบ.หรือร้อยละ 39.77 
สำหรับรายได้ภาษีสรรพสามิตในรอบ 10 เดือน ของปีงบประมาณ 2553 (ตั้งแต่เดือนตุลาคม 2552 - กรกฎาคม 2553) จัดเก็บรายได้สูงสุด 5 อันดับแรก ได้แก่ 
1.ภาษีน้ำมันและผลิตภัณฑ์น้ำมัน 128,154.37 ลบ.2.ภาษีรถยนต์ 63,605.06ลบ. 3.ภาษีเบียร์ 50,457.40ลบ.4.ภาษียาสูบ 44,951.52ลบ.และ5.ภาษีสุรา 35,548.93ลบ. 
ดร.อารีพงศ์ กล่าวเพิ่มเติมว่า ส่วนผลการจัดเก็บรายได้ภาษีสรรพสามิตประจำเดือนก.ค.2553  กรมสรรพสามิตสามารถจัดเก็บภาษีได้รวม 34,566.50ลบ. สูงกว่าในช่วงเดียวกันของ  ปีก่อนจำนวน 5,621.50 ลบ. หรือร้อยละ 19.42 (เดือนก.ค.2552 จัดเก็บได้ จำนวน 28,945 ลบ.) และสูงกว่าประมาณการตามเอกสารงบประมาณ 10,639.72ลบ.หรือร้อยละ 44.47
สำหรับเดือนกรกฎาคม 2553 ที่กรมสรรพสามิตสามารถจัดเก็บได้สูงสุด 5 อันดับแรก ได้แก่ 
1.ภาษีน้ำมันและผลิตภัณฑ์น้ำมัน12,604.89ลบ.สูงกว่าประมาณการ 4,077.74ลบ.หรือร้อยละ 47.82  2.ภาษีรถยนต์ 7,903.11 ลบ. สูงกว่าประมาณการ 4,277.28 ลบ. หรือร้อยละ 117.97  3.ภาษียาสูบ 4,753.65ลบ.สูงกว่าประมาณการ 1,289.72 ลบ. หรือร้อยละ 37.23  4.ภาษีเบียร์ 4,412.26ลบ. สูงกว่าประมาณการ 629.52 ลบ. หรือร้อยละ 16.64   และ5.ภาษีสุรา 3,101.04ลบ.สูงกว่าประมาณการ 204.77 ลบ.หรือร้อยละ 7.07
ดร.อารีพงศ์กล่าวด้วยว่า ปีนี้กรมสรรพสามิตคาดการณ์ว่าการจัดเก็บรายได้ภาษีได้ 366,000ลบ.ตามประมาณการของก.คลัง เพราะการขยายตัวทางเศรษฐกิจในประเทศมีแนวโน้มที่ดีขึ้น.